DECIZIA COMISIEI
din 18 decembrie 2007
de modificare a Deciziei nr. 2119/98/CE a Parlamentului European și a Consiliului și a Deciziei 2000/96/CE în ceea ce privește bolile transmisibile menționate în aceste decizii
[notificată cu numărul C(2007) 6355]
(Text cu relevanță pentru SEE)
(2007/875/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia nr. 2119/98/CE a Parlamentului European și a Consiliului din 24 septembrie 1998 de creare a unei rețele de supraveghere epidemiologică și control al bolilor transmisibile în Comunitate (1), în special articolul 3 litera (a),
întrucât:
(1)
Decizia nr. 2119/98/CE prevede stabilirea unei rețele la nivel comunitar pentru a promova cooperarea și coordonarea în ceea ce privește prevenirea și controlul anumitor categorii de boli transmisibile menționate în decizia în cauză.
(2)
Decizia 2000/96/CE a Comisiei din 22 decembrie 1999 privind bolile transmisibile care vor fi incluse în mod progresiv în rețeaua Comunității în conformitate cu Decizia nr. 2119/98/CE a Parlamentului European și a Consiliului (2) enumeră anumite boli transmisibile care vor fi incluse prin supraveghere epidemiologică în rețeaua comunitară înființată în conformitate cu Decizia nr. 2119/98/CE.
(3)
Au apărut recent noi tipuri de boli transmisibile și au fost identificate noi microorganisme capabile de a pune în pericol sănătatea publică. Sindromul acut respirator sever (SARS) a apărut în 2003 și este considerat de atunci o amenințate potențială ridicată pentru sănătatea publică. Virusul gripei aviare cu patogenitate ridicată și scăzută reprezintă un risc grav pentru populație, care poate evolua într-o posibilă pandemie de gripă. Cazuri de infecție la oameni cu virusul West Nile au fost recent semnalate într-un număr în creștere de state membre ale Uniunii Europene și în țări terțe, ceea ce reprezintă o amenințare gravă pentru sănătatea publică. Oamenii devin infectați în principal prin înțepături de țânțar, deși au fost semnalate infecții prin intermediul transfuziilor de sânge și al transplanturilor de organe, precum și al transmisiilor transplacentare.
(4)
Anexele la Deciziile nr. 2119/98/CE și 2000/96/CE ar trebui, prin urmare, modificate pentru a include sindromul acut respirator sever (SARS), forma umană a gripei aviare și virusul West Nile.
(5)
Noul Regulament sanitar internațional (2005) a intrat în vigoare la 16 iunie 2007; acesta nu se mai limitează doar la anumite boli specifice, ci acoperă toate urgențele sanitare publice de interes internațional identificate astfel în conformitate cu instrumentul furnizat în anexa 2 la Regulamentul sanitar internațional. Prin urmare, modificarea anexei la Decizia nr. 2119/98/CE este adecvată.
(6)
Măsurile prevăzute în prezenta decizie sunt conforme cu avizul comitetului constituit prin articolul 7 din Decizia nr. 2119/98/CE,
ADOPTĂ PREZENTA DECIZIE:
Articolul 1
Anexa la Decizia nr. 2119/98/CE se modifică în conformitate cu anexa I la prezenta decizie.
Articolul 2
Anexa I la Decizia 2000/96/CE se modifică în conformitate cu anexa II la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 18 decembrie 2007.